寄題劉永年桂堂
作者：曾丰
朝代：宋

paragraphs: 四時之氣秋氣清，月之掬之水中精。
四時之月秋月明，桂之掬之木中英。
沆瀣蒸開黄爛熳，分似群仙清鼻觀。
君家誰會術之幻，乘夜入月移此粲。
微風透簾日透窗，老葉弄縹花弄緗。
翁在中央季在旁，讀萬卷書字字香。
顫閼四開香入髓，薰融人欲發天理。
鯉伋點參賢父子，傳芳後葉殊未已。
一枝五枝聊自詭，郄家竇家勿相侈，劉家正恐不免耳。